ტომაშ დრუკერი

ტომაშ დრუკერი (, დ. 20 ივლისი, 1978, ბრატისლავა, ჩეხოსლოვაკია) — სლოვაკი პოლიტიკოსი და სახელმწიფო მოღვაწე. 2023 წლის 25 ოქტომბრიდან სლოვაკეთის განათლების, მეცნიერების, კვლევისა და სპორტის მინისტრი. წარსულში  სლოვაკეთის შინაგან საქმეთა მინისტრი (2018) და ჯანდაცვის მინისტრი (2016-2018).

ბიოგრაფია
ტომაშ დრუკერი დაიბადა 1978 წლის 20 ივლისს, ბრატისლავაში. ის სამართალს ტრნავის უნივერსიტეტში სწავლობდა, შემდეგ კი ბრატისლავაში — ინფორმატიკასა და მრეწველობის ავტომატიზაციას სლოვაკეთის ტექნიკურ უნივერსიტეტში. კარიერა დაიწყო პროგრამისტის პოზიციაზე, შემდეგ იყო მულტიმედიისა და მულტიმედიური პროექტების განყოფილების ხელმძღვანელი, ხოლო მოგვიანებით — პროგრამული უზრუნველყოფის ხარისხის მართვის განყოფილების უფროსი და კომპანია „Gratex International“-ის მენეჯმენტის წევრი.

2012 წელს დაინიშნა სლოვაკეთის ფოსტის გენერალურ დირექტორად. არის პარტია „კურსი — სოციალური დემოკრატია“-ს წევრი.

2016 წლის მარტში დაინიშნა სლოვაკეთის რესპუბლიკის ჯანდაცვის მინისტრად. იგი აქტიურად ებრძოდა კორუფციას ჯანდაცვის სექტორში. განსაკუთრებული ყურადღება გაამახვილა სისტემის დიგიტალიზაციაზე და დაიწყო ელექტრონული ჯანდაცვის სისტემის — eHealth-ის დანერგვა. შეცვალა გადაუდებელი დახმარების განყოფილებების მუშაობის მოდელი და დააწესა მედიკამენტების კლასიფიკაციის ახალი სისტემა. მისი ხელმძღვანელობის პერიოდში მნიშვნელოვნად შემცირდა ქვეყნის ჯანდაცვის ხარჯები.

2018 წლის 22 მარტს დაინიშნა სლოვაკეთის რესპუბლიკის შინაგან საქმეთა მინისტრად, მის მიზანს კი უწყებაში საზოგადოების ნდობის აღდგენა წარმოადგენდა. თუმცა უკვე 17 აპრილს გადადგა თანამდებობიდან — მას შემდეგ, რაც უარი განაცხადა პოლიციის მთავარსარდლის გათავისუფლებაზე, რასაც იან კუციაკის (სლოვაკი ჟურნალისტი, რომელიც 2018 წლის 25 თებერვალს საკუთარ საცხოვრებელ სახლში, თავის პარტნიორთან, მარტინა კუშნიროვასთან ერთად ცეცხლსასროლი იარაღით მოკლული იპოვეს) მკვლელობის ფონზე გამართული საპროტესტო აქციების მონაწილეები მოითხოვდნენ.

2019 წლის აგვისტოში სათავეში ჩაუდგა ახალ პოლიტიკურ მოძრაობას სახელწოდებით „კარგი არჩევანი“ („Dobrá voľba“). პარტიამ ეროვნულ არჩევნებზე გადალახა 3%-იანი ბარიერი, რამაც სახელმწიფო დაფინანსების მიღების უფლება მისცა, თუმცა პარლამენტში შესვლა ვერ მოახერხა. 2022 წელს დრუკერმა დატოვა პარტიის თავმჯდომარის თანამდებობა, რათა ლონდონში ლიდერობისა და სტრატეგიის მიმართულებით სამაგისტრო სწავლაზე კონცენტრირებულიყო. მოგვიანებით პარტია შეუერთდა გაერთიანებას „ხმა — სოციალური დემოკრატია“.

2023 წლის 25 ოქტომბერს ტომაშ დრუკერი დაინიშნა სლოვაკეთის განათლების, მეცნიერების, კვლევისა და სპორტის მინისტრად, პრემიერ-მინისტრ რობერტ ფიცოს მთავრობის შემადგენლობაში (პარტია „მიმართულება — სოციალური დემოკრატია“). 2024 წლის შემოდგომაზე დრუკერმა წარადგინა მასშტაბური რეფორმების პაკეტი სახელწოდებით „ბარხატის რევოლუცია განათლებაში“, რომელიც მიზნად ისახავდა ქვეყნის საგანმანათლებლო სისტემის ძირეულ გარდაქმნას. რეფორმები მოიცავდა საბავშვო ბაღების დაფინანსების პასუხისმგებლობის გადატანას მუნიციპალიტეტებიდან სახელმწიფოზე, უწყვეტი განათლების ახალი სისტემის დანერგვას, მობილური ტელეფონების აკრძალვას დაწყებით საფეხურზე, ასევე ცვლილებებს დესეგრეგაციის, ფსიქიკური ჯანმრთელობის, უცხოელთათვის განათლების ხელმისაწვდომობის, ბიუროკრატიის შემცირებისა და საშუალო განათლების სისტემის ოპტიმიზაციის მიმართულებით. აღნიშნულ ინიციატივას მხარდაჭერა გამოუცხადა როგორც მმართველმა კოალიციამ, ასევე ოპოზიციურმა ძალებმა.

რესურსები ინტერნეტში
  Tomáš Drucker: Profil ministra zdravotníctva

სქოლიო

კატეგორია:სლოვაკი პოლიტიკოსები
კატეგორია:სლოვაკები საქმიანობის მიხედვით
კატეგორია:ცოცხალი ადამიანები